# The North Star

The North Star és una pel·lícula dramàtica dirigida per Lewis Milestone i protagonitzada per Anne Baxter, Dana Andrews, Walter Huston i Walter Brennan. Basada en una història de Lillian Hellman adaptada per ella mateixa, era una pel·lícula de propaganda pro-soviètica en plena segona guerra mundial i el 1947 va arribar a ser qualificada de subversiva pel House Un-American Activities Committee. Es va estrenar el novembre de 1943. Fou nominada en sis categories en els Premis Oscar de 1943 que foren l'Oscar al millor disseny de producció, a la millor banda sonora, al millor so, als millors efectes visuals, al millor guió original i a la millor fotografia.

## Argument

Juny de 1941, els vilatans ucraïnesos viuen en pau i quan s'acaba el curs escolar, un grup d'amics decideixen viatjar a Kíev per passar unes vacances. Allà es veuen atacats per avions alemanys com a part de la invasió nazi de la Unió Soviètica. Més endavant el seu poble és ocupat pels nazis. Mentrestant, homes i dones van als turons per formar part dels partisans.
La brutalitat dels nazis és revelada quan els alemanys envien el doctor von Harden perquè utilitzi els nens del poble com a font de sang per a transfusions als soldats alemanys ferits. Alguns nens perden tanta sang que moren. Quan el doctor Pavel Kurin, un famós metge ucraïnès, ho descobreix i informa els partisans, aquests es preparen per contraatacar. Llancen un assalt de cavalleria al poble per rescatar les seves famílies. Kurin dispara von Harden. Els camperols s'uneixen, i una noia imagina un futur en el qual "faran un món lliure per a tots els homes".

## Repartiment

* Anne Baxter (Marina Pavlova)
* Dana Andrews (Kolya Simonov)
* Walter Huston (Dr. Pavel Grigorich Kurin)
* Walter Brennan (Karp)
* Ann Harding (Sophia Pavlova)
* Jane Withers (Clavdia Kurina)
* Farley Granger (Damian Simonov)
* Erich von Stroheim (Dr. von Harden)
* Dean Jagger (Rodion Pavlov)
* Carl Benton Reid (Boris Stepanich Simonov)
* Ann Carter (Olga Pavlova)
* Esther Dale (Anna)
* Ruth Nelson (Nadya Simonova)
* Paul Guilfoyle (Iakin)
* Martin Kosleck (Dr. Richter)
* Robert Lowery (pistoler rus)
* Grace Cunard (esposa del granger)

## Premis i nominacions

| Categoria | Nominats | Resultat |
| Oscar al millor disseny de producció | Perry Ferguson i Howard Bristol | Nominat |
| Millor banda sonora (comèdia) | Aaron Copland | Nominat |
| Millor so | Thomas T. Moulton | Nominat |
| millor fotografia | James Wong Howe | Nominat |
| millor guió original | Lillian Hellman | Nominat |
| millors efectes visuals | Thomas T. Moulton, Ray Binger i Clarence Slifer | Nominat |

## Referències

* ↑ Biskupski, M. B. B.. Hollywood's War with Poland, 1939-1945 (en anglès). University Press of Kentucky, 2010-01-08, p. 293. ISBN 978-0-8131-7352-8.
* ↑ Ryskind, Allan H. Hollywood Traitors: Blacklisted Screenwriters - Agents of Stalin, Allies of Hitler (en anglès). Simon and Schuster, 2015-01-05, p. 107. ISBN 978-1-62157-233-6.
* ↑ Musegades, Paula. Aaron Copland's Hollywood Film Scores (en anglès). Boydell & Brewer, 2020, p. 74. ISBN 978-1-58046-991-3.
* ↑ Rubin, Steven Jay. Combat Films: American Realism, 1945-2010, 2d ed. (en anglès). McFarland, 2011-07-25, p. 11. ISBN 978-0-7864-8613-7.
* ↑ «The North Star» (en anglès). American Film Institute Catalog. [Consulta: 18 març 2023].
* ↑ «The 16th Academy Awards (1944) Nominees and Winners» (en anglès). Oscars.org | Academy of Motion Picture Arts and Sciences. [Consulta: 18 març 2023].

## Enllaços externs

* The North Star al catàleg de l'American Film Institute